钦定古今图书集成/历象汇编/乾象典/第021卷 > 御龙子集 > 《肤语》
## 钦定古今图书集成/历象汇编/乾象典/第021卷 > 御龙子集 > 《肤语》

五行之生成，非竟此而及彼；天地之气数，非先五而
后六。天数五，地数五，果孰先而孰后耶？故生不独生，
五行各函其气矣；成不独成，五行各凝其质矣。水火
气多而质少，故生成居先；金木质多而气少，故生成
居后。土气质均，当后水火而先金木。因水以凝，因火
以坚，敷之为木，结之为金，不其然乎？

“水木，阳之生也，火金，阴之生也。水阳稚，故司冬，木阳
盛，故司春，火阴稚故司夏，金阴盛，故司秋。水气阳而
质阴，阴之性滋，故水生木，火气阴而质阳，阳之性烈，
故火不生金。”土也者，气阳而质阴者也，故接火之阳，
而生金之阴。

五行之初，各一其生成，二气之互化也；五行之布旋，
相为生成，一机之流通也。人之初生也，乾男坤女，各
形其形乎？男女成而形气合，“男则生乎女，女则生乎
男。”

火土合而生金，匪土则金不生，故丁庚之间有坤土。
水土合而生木，匪土则木不育，故癸甲之间有艮土。
若木之生火，金之生水，不假于土也，取之木金而自
足，故异木间乎乙丙，干金间乎辛壬。后天之卦，其于
五行深耶？

“一阳稚故居北，三阳盛故居东，二阴稚，故居南，四阴
盛故居西，五阴阳会故居中，此二气由生之序也。六
老阴故为水，八少阴故为木，七少阳故为火，九老阳
故为金，十者阴之终，阳之始也，故为土。阴因阳盛而
渐退，故自老而之少。阳得中土以节宣，故由少以之
老。”此五气之成，所以异于《生欤图》之一北三东，阳气
之进，由北而东也；“九南七西”，阳气之退，由南而西也。
阳始于北，盛于东，极于南，伏于西。九而变七则衰。其
四隅之阴，各随其偶而不离耳。

《书》之一三五七九，由北而东，而中，而南而西。一三五，
水木土之所以生，七九火金之所以成，天之道也。东
北主生，西南主成，二四六八十，由南而西，而北而东
而中，二四火金之所以生，六八十，水木土之所以成，
地之道也。西南主生，东北主成，中也者，阴阳之会也。
故阳五继三而起七，阴十继八而起二五者阳之盛
也。十者阴之极也。观其三七八二之间。而天地生成
之几，可从识矣。